Document ID: 32011D0062

KOMISSION PÄÄTÖS,
annettu 10 päivänä tammikuuta 2011,
neuvoston direktiivin 92/43/ETY mukaisen, alppivyöhykkeen luonnonmaantieteellisellä alueella olevista yhteisön tärkeinä pitämistä alueista tehdyn luettelon neljännestä päivityksestä
(tiedoksiannettu numerolla K(2010) 9663)
(2011/62/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (1) ja erityisesti sen 4 artiklan 2 kohdan kolmannen alakohdan,
sekä katsoo seuraavaa:
(1)
Direktiivin 92/43/ETY 1 artiklan c kohdan iii alakohdassa tarkoitettu alppivyöhykkeen luonnonmaantieteellinen alue kattaa unionin alueeseen kuuluvat Alpit (Italia, Itävalta, Ranska, Saksa ja Slovenia), Pyreneet (Espanja ja Ranska), Apenniinien vuoriston (Italia), pohjoisen Fennoskandian tunturit (Ruotsi ja Suomi), Karpaattien vuoriston (Puola, Slovakia ja Romania) sekä Balkan-, Rila-, Pirin-, Rodope- ja Sashtinska Sredna Gora -vuoret (Bulgaria), sellaisina kuin ne ovat määriteltyinä mainitun direktiivin 20 artiklalla perustetun komitean, jäljempänä ’luontotyyppikomitea’, 25 päivänä huhtikuuta 2005 hyväksymässä luonnonmaantieteellisessä kartassa.
(2)
Natura 2000 -verkosto käynnistettiin vuonna 1995; se on oleellinen osa unionin luonnon monimuotoisuuden suojelua, ja sen varsinaisessa perustamisessa on tarpeen edetä.
(3)
Direktiivissä 92/43/ETY tarkoitettu alustava luettelo alppivyöhykkeen luonnonmaantieteellisellä alueella olevista yhteisön tärkeinä pitämistä alueista hyväksyttiin komission päätöksellä 2004/69/EY (2), kyseisen luettelon ensimmäinen päivitys komission päätöksellä 2008/218/EY (3), toinen päivitys komission päätöksellä 2009/91/EY (4) ja kolmas päivitys komission päätöksellä 2010/42/EU (5). Asianomaisten jäsenvaltioiden olisi direktiivin 92/43/ETY 4 artiklan 4 kohdan ja 6 artiklan 1 kohdan perusteella osoitettava alueet, jotka sisältyvät alppivyöhykkeen luonnonmaantieteellisellä alueella olevista yhteisön tärkeinä pitämistä alueista tehtyyn luetteloon, erityisten suojelutoimien alueiksi mahdollisimman nopeasti ja viimeistään kuuden vuoden kuluessa sekä määriteltävä suojelun painopisteet ja tarvittavat suojelutoimenpiteet.
(4)
Koska Natura 2000 -verkosto muuttuu dynaamisesti, yhteisön tärkeinä pitämien alueiden luetteloita tarkastellaan uudelleen. Siksi on tarpeen päivittää alppivyöhykettä koskeva luettelo neljännen kerran.
(5)
Alppivyöhykkeen luonnonmaantieteellisellä alueella olevista yhteisön tärkeinä pitämistä alueista tehty luettelo on tarpeen päivittää neljännen kerran, jotta luetteloon voidaan sisällyttää uudet alueet, joita jäsenvaltiot ovat vuoden 2008 jälkeen ehdottaneet direktiivin 92/43/ETY 1 artiklassa tarkoitetuiksi alppivyöhykkeen luonnonmaantieteellisellä alueella oleviksi yhteisön tärkeinä pitämiksi alueiksi. Direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita on sovellettava mahdollisimman nopeasti ja viimeistään kuuden vuoden kuluessa siitä, kun on hyväksytty neljäs päivitetty luettelo alppivyöhykkeen luonnonmaantieteellisellä alueella olevista yhteisön tärkeinä pitämistä alueista.
(6)
Alppivyöhykkeen luonnonmaantieteellisellä alueella olevista yhteisön tärkeinä pitämistä alueista tehty luettelo on tarpeen päivittää neljännen kerran myös, jotta voidaan ottaa huomioon yhteisön alustavan ja kolmen ensimmäisen päivitetyn luettelon hyväksymisen jälkeen mahdollisesti tapahtuneet muutokset jäsenvaltioiden toimittamissa alueita koskevissa tiedoissa. Alppivyöhykkeen luonnonmaantieteellisellä alueella olevista yhteisön tärkeinä pitämistä alueista tehtävä neljäs päivitetty luettelo on tässä mielessä konsolidoitu versio alppivyöhykkeen luonnonmaantieteellisellä alueella olevista yhteisön tärkeinä pitämistä alueista tehdystä luettelosta. Olisi kuitenkin painotettava, että direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita on sovellettava mahdollisimman nopeasti ja viimeistään kuuden vuoden kuluessa siitä, kun on hyväksytty alustava luettelo tai kolme ensimmäistä päivitettyä luetteloa alppivyöhykkeen luonnonmaantieteellisellä alueella olevista yhteisön tärkeinä pitämistä alueista, riippuen siitä, mihin luetteloon yhteisön tärkeänä pitämä alue oli alun perin sisällytetty.
(7)
Asianomaiset jäsenvaltiot toimittivat komissiolle maaliskuun 2002 ja marraskuun 2009 välisenä aikana direktiivin 92/43/ETY 1 artiklassa tarkoitetut ehdotukset alppivyöhykkeen luonnonmaantieteellisellä alueella oleviksi yhteisön tärkeinä pitämiksi alueiksi mainitun direktiivin 4 artiklan 1 kohdan mukaisesti.
(8)
Ehdotettujen alueiden luettelojen mukana toimitettiin kunkin alueen tiedot ehdotettujen Natura 2000 -alueiden ilmoituslomakkeesta 18 päivänä joulukuuta 1996 tehdyn komission päätöksen 97/266/EY (6) mukaisessa muodossa.
(9)
Näihin tietoihin kuuluvat asianomaisten jäsenvaltioiden toimittama viimeisin ja lopullisin versio alueen kartasta, alueen nimi, sijainti ja laajuus sekä tiedot, jotka on saatu soveltamalla direktiivin 92/43/ETY liitteessä III eriteltyjä perusteita.
(10)
Komissio on lisäksi laatinut yhteisymmärryksessä kunkin asianomaisen jäsenvaltion kanssa luonnoksen luetteloksi alueista, joilla on ensisijaisesti suojeltavia luontotyyppejä tai ensisijaisesti suojeltavia lajeja; tämän luonnoksen perusteella olisi laadittava neljäs päivitetty luettelo alppivyöhykkeen luonnonmaantieteellisellä alueella olevista yhteisön tärkeinä pitämistä alueista.
(11)
Tietämys luontotyyppien ja lajien esiintymisestä ja levinneisyydestä lisääntyy jatkuvasti direktiivin 92/43/ETY 11 artiklan mukaisen seurannan tuloksena. Tästä syystä alueiden arviointi ja valinta yhteisön tasolla on tehty tällä hetkellä parhaan saatavissa olevan tiedon mukaan.
(12)
Jotkin jäsenvaltiot eivät ole ehdottaneet riittävästi alueita täyttääkseen direktiivin 92/43/ETY tiettyjä luontotyyppejä ja lajeja koskevat vaatimukset. Näin ollen ei voida tehdä sitä johtopäätöstä, että Natura 2000 -verkosto olisi kyseisten lajien ja luontotyyppien osalta täydellinen. Koska tiedonsaanti ja sopimukseen pääsy jäsenvaltioiden kanssa on viivästynyt, olisi hyväksyttävä neljäs päivitetty alueiden luettelo, jota tarkistetaan myöhemmin direktiivin 92/43/ETY 4 artiklan mukaisesti.
(13)
Koska tietämys direktiivin 92/43/ETY liitteessä I lueteltujen luontotyyppien ja liitteessä II lueteltujen lajien esiintymisestä ja levinneisyydestä on edelleen vaillinaista, ei pitäisi tehdä johtopäätöstä siitä, onko Natura 2000 -verkosto täydellinen vai ei. Luetteloa olisi tarvittaessa tarkistettava direktiivin 92/43/ETY 4 artiklan mukaisesti.
(14)
Selkeyden ja avoimuuden vuoksi päätös 2010/42/EU olisi kumottava.
(15)
Tässä päätöksessä säädetyt toimenpiteet ovat luontotyyppikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Tämän päätöksen liitteessä on direktiivin 92/43/ETY 4 artiklan 2 kohdan kolmannen alakohdan mukainen neljäs päivitetty luettelo alppivyöhykkeen luonnonmaantieteellisellä alueella olevista yhteisön tärkeinä pitämistä alueista.
2 artikla
Kumotaan päätös 2010/42/EU.
3 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä tammikuuta 2011.

Labels: 12
18
19
20